b'\n_START_ARTICLE_\nKauno Vyturio gimnazija\n_START_SECTION_\nIstorija\n_START_PARAGRAPH_\n1962\xc2\xa0m. kovo 7 d. Kauno D\xc5\xbdDT Vykdomasis komitetas pri\xc4\x97m\xc4\x97 sprendim\xc4\x85 Nr. 141 \xe2\x80\x9eD\xc4\x97l \xc5\xbeem\xc4\x97s sklypo skyrimo 1072 viet\xc5\xb3 mokyklos statybai\xe2\x80\x9c. 1968\xc2\xa0m. pad\xc4\x97ti pamatai Kauno 27-osios vidurin\xc4\x97s mokyklos pastatui, o pirmieji mokiniai prad\xc4\x97jo mokytis tuo metu jau veikusioje 26-joje vidurin\xc4\x97je mokykloje suburtose klas\xc4\x97se. Jau 1969\xc2\xa0m. rugs\xc4\x97jo 1 d. visi persikraust\xc4\x97 \xc4\xaf k\xc4\x85 tik pastatyt\xc4\x85 mokykl\xc4\x85, statybininkai \xc4\xafteik\xc4\x97 raktus pirmajai direktorei P. \xc5\xa0ulskaitei. Kartu viename pastate nuo 1972 m. \xc4\xafsik\xc5\xabr\xc4\x97 ir Kauno I-osios vaik\xc5\xb3 muzikos mokyklos filialas._NEWLINE_Padvelkus pertvarkos v\xc4\x97jams, \xc4\x97m\xc4\x97 keistis ir \xc5\xa1vietimo \xc4\xafstaigos, i\xc5\xa1kilo tautin\xc4\x97s mokyklos id\xc4\x97ja, prad\xc4\x97ta ie\xc5\xa1koti \xc4\xafvairesni\xc5\xb3 ugdymo b\xc5\xabd\xc5\xb3, kurie geriau tenkint\xc5\xb3 mokini\xc5\xb3 poreikius. Mokyklos mokytoj\xc5\xb3 ir t\xc4\x97v\xc5\xb3 iniciatyva imta ruo\xc5\xa1ti dokumentus muzikinio ugdymo integracijai su vidurinio ugdymo programomis. Tuometinio direktoriaus R. Lapkaus ir muzikos mokyklos mokytojos I. \xc5\xbdurumskien\xc4\x97s pastang\xc5\xb3 d\xc4\x97ka nuo 1989\xc2\xa0m. rugs\xc4\x97jo 1 d. vidurin\xc4\x97je mokykloje, pradedant pirm\xc4\x85ja klase, prad\xc4\x97ta sustiprintai d\xc4\x97styti muzik\xc4\x85. 1991\xc2\xa0m. buvusio muzikos mokyklos filialo baz\xc4\x97je \xc4\xafsteigtas instrumentinis skyrius._NEWLINE_1993\xc2\xa0m. Kauno 27-ajai vidurinei mokyklai suteiktas \xe2\x80\x9eVyturio\xe2\x80\x9c pavadinimas, pa\xc5\xa1ventinta pirmoji mokyklos v\xc4\x97liava. 2000\xc2\xa0m. \xc4\xafvestas profilinis mokymas, 2001\xc2\xa0m. prad\xc4\x97ta vykdyti kryptingo meninio muzikinio ugdymo programa. Kauno miesto savivaldyb\xc4\x97s tarybos sprendimu nuo 2009\xc2\xa0m. rugpj\xc5\xab\xc4\x8dio 15 d. mokykla pertvarkyta \xc4\xaf vie\xc5\xa1\xc4\x85j\xc4\x85 \xc4\xafstaig\xc4\x85 Kauno \xe2\x80\x9eVyturio\xe2\x80\x9c kataliki\xc5\xa1k\xc4\x85 vidurin\xc4\x99 mokykl\xc4\x85. Nuo 2015 m. Kauno \xe2\x80\x9eVyturio\xe2\x80\x9c kataliki\xc5\xa1ka vidurin\xc4\x97 mokykla perorganizuojama \xc4\xaf Kauno \xe2\x80\x9eVyturio\xe2\x80\x9c gimnazij\xc4\x85.'